El Consell per la República Catalana (CxR) té previst convocar aviat una concentració a Catalunya Nord, en la qual participaran Carles Puigdemont i Toni Comín. Així ho ha anunciat l’organització en un comunicat, on explica que arran de la immunitat que tindran com a eurodiputats podran circular lliurement per tots els països de la UE.

‘Aquesta serà, sens dubte, la millor ocasió per celebrar totes les victòries judicials i polítiques que l’independentisme català ha assolit en els darrers temps, així com també per denunciar la repressió de la qual són víctimes els dirigents polítics i socials del moviment independentista, i reemprendre la lluita democràtica que ens permeti culminar el camí iniciat l’1-O’, assegura.

En el comunicat, el CxR també fa balanç de la sentència del Tribunal de Justícia de la Unió Europea sobre la immunitat d’Oriol Junqueras com a eurodiputat, i per extensió, del reconeixement com a europarlamentaris de Puigdemont i Comín. ‘És una victòria rotunda no només per als candidats directament afectats, sinó, sobretot, per als quasi dos milions de ciutadans i ciutadanes de Catalunya que van votar-los’, diu.

El Consell afirma que les institucions europees han actuat com s’espera d’unes institucions ‘compromeses amb els valors i els principis de la democràcia i de l’estat de dret, fonament i raó de ser del projecte europeu’. I afirma que els omple d’orgull que la democràcia europea hagi pogut fer un pas endavant ‘gràcies a aquest conflicte jurídic entre els líders catalans i l’estat espanyol’.

Es desmarca de la convocatòria a Estrasburg

Tanmateix, es desentén de la iniciativa per concentrar-se a Estrasburg en la sessió del 13 de gener, dia en què possiblement Puigdemont i Comín puguin ja participar en un ple del Parlament Europeu. I diferencia la concentració de la que tingué lloc el 2 de juliol. En aquest sentit, diu que si aleshores era legítim expressar davant les institucions europees ‘la reivindicació de quasi dos milions d’electors que havien estat menystinguts, en aquests moments, en canvi, la decisió de les institucions europees ja s’ha produït en el sentit esperat’.

A més, afegeix que mentre les institucions espanyoles, el Tribunal Suprem i la Junta Electoral espanyola vulnerin els drets polítics i la immunitat de Junqueras i se li impedeixi d’accedir al Parlament Europeu, ‘la prioritat de qualsevol mobilització ha de ser exigir que aquesta decisió sigui respectada i acatada per part de les institucions espanyoles. Ara és davant les institucions espanyoles on cal reclamar justícia’, afirma el comunicat.

En qualsevol cas, el Consell agraeix i respecta la convocatòria del 13 de gener, que comptarà amb la presència dels membres del Consell de Govern que hi siguin convidats a participar. Deixa clar, però, que Puigdemont i Comín només podran ser-hi quan no participin en la sessió parlamentària.